Regionsudvalgets resolution om "Decentraliseret samarbejde og de regionale og lokale myndigheders rolle i Euro-Middelhavspartnerskabet"

(2000/C 156/09)

REGIONSUDVALGET har -

under henvisning til udtalelsen "De lokale myndigheder og Euro-Middelhavspartnerskabet" (CdR 125/97 fin)(1),

under henvisning til Kommissionens meddelelse om "Styrkelse af Den Europæiske Unions middelhavspolitik: Forslag til iværksættelse af et Euro-Middelhavspartnerskab" (CdR 371/95)(2)

og ud fra følgende betragtninger:

a. Resultaterne af de 27 udenrigsministres Euro-Middelhavspartnerskabs konference afholdt den 15.-16. april 1999 i Stuttgart, herunder navnlig punkt 30 og 31 i sluterklæringen.

b. Formandskabets konklusioner af Det Europæiske Råd i Køln, den 3.-4. juni 1999.

c. Der er behov for en ægte middelhavspolitik for at støtte fred og stabilitet i regionen, som er af strategisk betydning for EU.

d. Iværksættelsen af Euro-Middelhavspartnerskabet og navnlig Meda-programmet volder vanskeligheder.

e. Det haster med at sætte fornyet skub i det decentraliserede samarbejde i Middelhavsområdet med øget deltagelse fra regionerne i Euro-Middelhavspartnerskabet.

f. Med-programmerne har i den henseende trods visse forvaltningsmangler haft meget stor virkning på civilsamfundene i de 12 Middelhavspartnerlande -

vedtaget følgende resolution.

1. Regionsudvalget glæder sig over konklusionerne af den tredje Euro-Middelhavsministerkonference i Stuttgart, som understreger, at de regionale og lokale myndigheder bør inddrages nærmere i Euro-Middelhavspartnerskabet, og at der bør sættes nyt skub i det decentraliserede samarbejde.

2. Regionsudvalget minder om, at Det Europæiske Råd i Køln "opfordrer Rådet og Kommissionen til aktivt at gennemføre de beslutninger i praksis, der blev truffet i Stuttgart og som navnlig tager sigte på at forbedre det intraregionale samarbejde på alle de områder, der er omfattet af partnerskabet, og på at styrke deltagelsen af aktører uden for centralregeringen".

3. Regionsudvalget opfordrer til, at styrkelsen af Middelhavsregionen, herunder navnlig et nybrud og et ægte decentraliseret samarbejde inden for rammerne af Euro-Middelhavspartnerskabet, gøres til et prioriteret mål i Kommissionens arbejdsprogram, og at den afsætter de nødvendige menneskelige ressourcer hertil.

4. Regionsudvalget beklager, at deltagelsen af de regionale og lokale myndigheder på begge sider af Middelhavet i tredje del af Meda-program I har været præget af alvorlige hindringer.

5. Regionsudvalget understreger det afgørende behov for forenkling af procedurerne samt samordning mellem Regionalfonds- og Meda-finansieringen.

6. Regionsudvalget bekræfter atter engang, at de tværregionale og regionale samarbejdspartnere repræsenterer en udfarende kraft ikke blot i samarbejdet, men også i forbindelse med dialogen, freden og styrket demokrati.

7. Regionsudvalget støtter det stærkt stigende antal samarbejds- og kommunikationsforbindelser mellem regioner via de eksisterende grænseoverskridende og tværregionale samarbejdsinstrumenter.

8. Regionsudvalget slår kraftigt til lyd for, at civilsamfundets og NGO'ernes rolle fremhæves i forbindelse med gennemførelsen af Barcelona-processen.

9. Regionsudvalget opfordrer til, at de europæiske regioners kompetence udnyttes bedre i forbindelse med gennemførelsen af det nye Meda-II-program.

10. Regionsudvalget opfordrer til, at Kommissionen inden for rammerne af Euro-Middelhavspartnerskabet lancerer et rammeprogram for decentraliseret samarbejde på basis af bidrag fra de regionale og lokale myndigheder og deres tværnationale organisationer, som har mobiliseret sig i sagen ved at manifestere deres fælles vilje til at deltage fuldt ud i denne proces.

11. Regionsudvalget beder formanden om at overbringe denne resolution til Kommissionen, Europa-Parlamentet og Rådet.

Bruxelles, den 16. februar 2000.

Jos Chabert

Formand for

Regionsudvalget

(1) EFT C 64 af 27.2.1998, s. 59.

(2) EFT C 126 af 29.4.1996, s. 12.